**Курдиатджын сывœллœтимœ куыст**

**Мамсыраты Хаджумары номыл 42-œм скъолайы.**

**Методикон иугонды сœргълœууœг Хъуыбадты Т.М. раныхас**

«Алы адœймаджы дœр ис хур,

œрмœст ын рухс кœнынœн бар раттын хъœуы» Сократ

Курдиатджын сывœллœттимœ куыст у тынг ахсджиаг œмœ ахадгœ ныррыкон ахуырады. Уымœн œмœ курдиатджын сывœллоныл узœлдœй аразгœ у, фидœны ахуырад , культурœ œмœ социалон цард цавœр œмвœзадыл уыдзысты œмœ куыд рœздзысты, уый. Абон ацы фарст скъолаты œвœрд у тынг бœрзонд домœндзинœдтимœ. Домœнтœ та ахœмтœ сты, œмœ мах хъуамœ скъолайы бацœттœ кœнœм цардмœ рахизынœн цœттœ адœймаджы.

Курдиатджын адæймагæй ирон адæм фæзæгъынц: «Хуыцау комы тæф æм фœхæццæ», зœгъгœ. Алы сывœллонœн дœр œрдзœй цавœрдœр курдиат лœвœрд вœййы, фœлœ уœддœр се 'хсœн вœййы арœхстджындœртœ œмœ зœрдœргъœвддœртœ. Ахœм скъоладзаутœм та хъуамœ уа уœлдай цœстœнгас дард.

Цавœр у курдиатджын сывœллон? Уый у ахœм, кœцы хайджын вœййы интеллектуалон арœхстдзинадœй, сфœлдыстадон цœстœнгасœй œмœ хъœддыхдзинадœй. Ахœм сывœллон ахуыры œмœ сфœлдыстадон куысты февдисы йе 'мгœрттœй фылдœр œнтыстдзинœдтœ, йœ интеллектуалон œмœ сфœлдыстадон авналœнтœ уœрœхдœр вœййынц, зонындзинœдтœ исынмœ йœм вœййы фылдᴂр цымыдисдзинад.

Уыцы миниуджытœн œнœ ахуыргœнœджы œххуысœй райхалœн нœй. Ахуыргœнœгœй аразгœ у, бацагурын ахœм дœгъœл сабийы зœрдœмœ, цœмœй раргом уа йœ курдиат. Уымœн та ис бирœ мадзœлттœ. Сывœллоны баууœндын кœнын фœхъœуы, зœрдœргъœвд кœй у, ууыл, цымыдисдзинад œм сœвзœрын кœнын фœхъœуы, йœ зœрдœйы йын ерысы арт ссудзынœн баххуыс кœнын фœхъœуы. Уымœн œвдисœн сты К. Д. Ушинскийы ныхœстœ «…ахуырад цымыдисдзинадœй цухгонд куы уа, уœд мары ахуырмœ тырнындзинад».

Курдиатджын сывœллœттимœ арœхстджын куыст кœныныл архайынц не скъолайы ирон œвзаг œмœ литературœйы ахуыргœнджытœ дœр. Куыд кусœм, цавœр куысты хуызтœ кœнœм œмœ нœ куыстœн цавœр фœстиуджытœ ис, ууыл цыбырœй œрлœудзынœн.

Сывœллон зœрдœргъœвд у œви нœ, уый нœ ахуыргœнджытœ фыццагдœр сбœрœг кœнынц урочы мидœг œмœ йыл уый фœстœ арфдœр бакусынц фœсурокты. Вœййы афтœ дœр, œмœ скъоладзау урочы дœргъы фаг цырд œмœ активон нœ вœййы, фœлœ фœсурокты, исты мадзалист цœттœ кœнгœйœ, раргом кœны йœ миниуджытœ. Уымœ гœсгœ ахуыргœнœг хъуамœ уа къœрцхъус, цœмœй ахœм сывœллонœн йœ курдиат райхалынœн афоныл баххуыс кœна.

Куыд загътон афтœмœй, ахуыргœнджытœ куы бафиппайынц скъоладзаумœ курдиат, уœд йемœ райдайынц сœрмагонд куыст кœнын, индивидуалон цœстœй кœсыны œмœ хъазты, ерысы технологитœй пайдагœнгœйœ. Курдиат алывœрсыг у: чи ахуырмœ вœййы зœрдœргъœвддœр, чи аив кœсынмœ, чи кафынмœ, чи зарынмœ, чи ныв кœнынмœ, чи та спорты февдисы стыр œнтыстдзинœдтœ. Уымœ гœсгœ, цœмœй ахœм сывœллœтты сбœрœг кœнœм, уый тыххœй саразœм бœлвырд уавœртœ, равзарœм методикон œгъдауœй ахœм куысты хуызтœ, кœцытœ феххуыс уыдзысты сывœллонœн йœ арœхстдзинœдтœ равдисынœн. Цавœр куысты хуызтœ сты уыдон?

1. Предметон къуырийы архайд
2. Предметон олимпиадœты архайд
3. Кружокты куыст
4. Проектон куыст
5. Наукон – иртасœн конференцитœ
6. Интеллектуалон конкурсытœ, викторинœтœ, брейн-рингтœ
7. Алыхуызон равдыстытœ, конкурсытœ œмœ фестивальты архайд.

Кœй ранымадтон, уыдоны не скъолайы ахуырдзаутœ сœ ахуыргœнджыты разамындœй фœархайынц зœрдиагœй œмœ равдисынц œнтыстдзинœдтœ куыд скъолайы, афтœ горœты œмœ республикœйы œмвœзады.

Предметон къуырийы архайд

Предметон къуыритœ скъолайы райдайынц ирон œвзаг œмœ литературœйы къуырийœ. Уый арœзт œрцœуы Къостайы райгуырды кадœн œмœ арœзт вœййы сœрмагонд пъланмœ гœсгœ. Ацы мадзалмœ алы ахуыргœнœг дœр бацархайы йœ курдиатджындœр скъоладзауты бацœттœ кœнын. Скъоладзаутœ сœхи равдисынц аив касты, сценикон архайды, нывкœнынады, зарынмœ œмœ кафынмœ арœхстдзинады. Ӕнœмœнг къуырийы дœргъы саразœм аивкœсджыты конкурс. Сывœллœттœ уœлдай зœрдиагœй фœуарзынц сœ аивдзырды хœрзхъœддзинад œвдисын. Къуырийы рœстœг къорд азы дœргъы арœзт œрцœуы муниципалон аивкœсджыты конкурс «Къостайы фœдонтœ»-йы скъолайы этап. Конкурсы архайджыты нымœц азœй – азмœ фылдœр кœны. Скъолайы йœхи арœхстджындœрœй чи равдисы, уый арвитœм горœты этапмœ. Ӕмœ не скъоладзаутœ алы аз дœр свœййынц уœлахиздзаутœ œмœ призертœ. Ацы мадзал аразгœйœ нœ ахуыргœнджытœ бацœттœ кодтой муниципалон этапы уœлахиздзауты: Бекъойты Сœрмœты, Хъуыссœты Дзамболаты, Биджелты Алиханы, Саламты Давиды, Кцойты Тамилœйы, Джыккайты Линœйы, Тадтаты Маленœйы.

Олимпиадœтœ

Курдиатджын, зœрдœргъœвд сывœллœттœм вœййы ерыс кœнынмœ , уœлахиздзинадмœ тырнындзинад. Уый ирдœй сбœрœг вœййы предметон олимпиадœты. Алы аз дœр не скъоладзаутœ фœархайынц ирон œвзаг œмœ литературœйы олимпиадœйы алы этапты œмœ арœх свœййынц уœлахиздзаутœ œмœ призертœ. Зœгъœм, ивгъуыд ахуыры азы не скъоладзаутœй дыууœ систы уœлахидзаутœ муниципалон этапы, цыппар та – призертœ. Ацы ахуыры азы нœ бœрœггœнœнтœ фœхуыздœр сты: ахуырдзаутœй цыппар систы уœлахиздзаутœ, иу та - призер ирон œвзагœй.      Æхсызгон нын вœййы, афœдзœй-афœдзмœ олимпиадœйы архайджыты зонындзинœдтœ арфдœр кœй кœнынц, уый. Уый дœр у курдиатджын сывœллœттимœ системон куыст кœй цœуы, уый œвдисœн.

Кружокты куыст

    Уœлдœр куыд загътон, афтœмœй курдиатджын сывœллонимœ куыстœн уœлдай  ахадындзинад ис фœсурокты куысты, œмœ йœ нœ ахуыргœнджытœ œххœст кœнынц тынг œнтыстджынœй. Ахуыргœнджыты хъœппœрисœй арœзт œрцыд литературон къордтœ: «Арвœрдын» (разамонджытœ Батырты З.А., Табегкаты З.Т., Тезиаты В.Т.,  Хадаты Ф.Е.) «Ирон аивдзырды дœсны» (разамонœг Хъуыбадты Т.М.), «Поэзийы стъалытœ» (разамонœг Хъœцмœзты М.Р.). Ацы ахуыргœнджытœ скъоладзауты ахуыр кœнынц аив дзурын œмœ кœсыныл, ирон œгъдœуттыл, сценикон дœсныйадыл,  арфдœр сын кœнынц сœ зонындзинœдтœ бœстœзонынады. Куыст нывыл œвœрд кœй у, уымœн ис хорз бœрœггœнœнтœ.

Нœ ахуырдзаутœ  œрвылаз муниципалон œмœ республикон œркастыты вœййынц хуыздœрты œмрœнхъ. Зœгъœм,  ивгъуыд азы не скъолайы 11-œм къласы ахуыргœнинœгтœ Кцойты Тамиллœ œмœ Джыккайты Линдœ (ахуыргœнœг Хуымарты А.Г.) систы уœлахиздзаутœ муниципалон конкурс «Ирон  аивдзырды дœсны»-йы, 9-œм къласы ахуыргœнинаг Тадтаты Маленœ (ахуыргœнœг Хъœцмœзты М.Р.), 11 –œм къласы ахуыргœнинаг Джыккайты Линдœ (ахуыргœнœг Хуымарты А.Г.), 6-œм къласы ахуыргœнинаг Хъалœгаты Сœрмœт (ахуыргœнœг Хъуыбадты Т.М.) œмœ 3-œм къласы ахуыргœнинаг Персаты Зœринœ (ахуыргœнœг Табегкаты З.Т.) систы призертœ Республикон конкурсы «Мадœлон œвзаг – мадау адджын». 10-œм къласы ахуыргœнинаг Бабочиты Аслан сси уœлахиздзау скъолайы кары сывœллœтты œхсœн Хетœгкаты Къостайы гуырœн боны кадœн арœзт Республикон аивкœсджыты конкурсы.

Проектон куысты архайд

Курдиатджын сывœллœттимœ куысты хуызтœй иу у проектон мадзал. Уый у зонадон цымыдисдзинад активондœр чи кœны, ахœм куыст. Нœ ахуыргœнджытœ дзы тынг арœхстджынœй пайда кœнынц къорд азы дœргъы. Зœгъœм, Хъœцмœзты Мœдинœ дыууœ азы дœргъы йœ зœрдœргъœвд скъоладзаутимœ куыста проектыл «Сœ нœмттœ хœссынц горœты уынгтœ», Хадаты Фатимœ бацœттœ кодта проекттœ «Ӕртœ нарты», «Мœ уарзон горœт», «Моя родословная», «Мои близкие и дальние родственники – участники ВОВ»; Хъуыбадты Тамарœ йе скъоладзауимœ равдыста проект «Славные корни моей фамилии».

Наукон – иртасœн конференцитœ

Курдиатджын сывœллоны разœнгард кœнын хъœуы наукон - иртасœн куыстмœ дœр. Уый у арф œмœ ахсжиаг куыст. Мах скодтам дыууœ наукон - иртасœн конференцийы ахœм темœтыл: «Къоста –дунеон литературœйы классик», «Къостайы цард œмœ сфœлдыстад». Ауыргœнинœгтœ сœ ахуыргœнджыты œххуысœй бацœттœ кодтой сгарœн куыстытœ. Уыимœ конференциты архайдтой иннœ методикон иугонды ахуыргœнджытœ дœр се скъоладзаутимœ. Куыстытœ зœлыдысты ирон, уырыссаг œмœ англисаг œвзœгтыл.

Интеллектуалон конкурсытœ, викторинœтœ, брейн-рингтœ

Скъоладзау уœлдай разœнгарддœр фœкœны ахуырмœ, ахуыргœнœг хъазты, ерысы технологитœй пайда куы фœкœны, уœд. Уымœ гœсгœ нœ ахуыргœнджытœ арœх скœнынц интеллектуалон конкурсытœ, викторинœтœ, брейн-рингтœ. Ацы куысты хуызтœй арœх пайда кœнынц куыд урочыты дœргъы, афтœ фœсурокты дœр.

Зœгъœм, райдайœн кълœсты скъоладзауты œхсœн арœзт œрцыд интеллектуалон хъазт «Зондабитœ», брейн – ринг «Нœхи Коста», «мœ уарзон Дзœуджыхъœу». Литературœйы урокты хистœр кары сывœллœттœн дœр нœ ахуыргœнджытœ арœх саразынц викторинœтœ Хетœгкаты Къостайы сфœдыстадыл, Нарты кадджытыл, адœмон сфœлдыстадыл, фысджыты уацмыстыл .

2019-œм азы хуымгœнœны мœйы национ телеуынынад «Осетия-Ирыстон»-ы арœзт œрцыд скъоладзауты хсœн проект - интеллектуалон хъазт «Къостайы фœндœгтᴂ» фыссœджы 160 азы юбилеймœ. Архайдтой дзы нœ республикœйы алы скъолаты минœвœрттœ. Уыдонимᴂ не скъолайœ курдиатджын œмœ зœрдœргъœвд лᴂппу, 10 къласы ахуыргœнинаг Токаты Азœмœт. Ӕмœ кœд уœлахиздзау не сси, уœддœр ыл жюрийы уœнгтœ сœ цœст œрœвœрдтой, бирœ арфœйы ныхœстœ йын фœдзырдтой.

Алыхуызон равдыстытœ, конкурстœ œмœ фестивальты архайд

Курдиат бирœвœрсыг у. Не сколадзаутœй бирœтœ дœсны сты аивдзырдмœ, зарынмœ, кафынмœ. Уымœ гœсгœ стыр сœрыстыр вœййœм, алыхуызон конкурсыты , фестивальты œмœ равдыстыты фыццаг бынœттœ куы бацахсœм, уœд. Уœлдай мœ рахицœн кœнын фœнды се 'хсœнœй Бекъойты Сœрмœты œмœ Биджелты Алиханы. Хœрз œрœджы скъола фесты. Ацы лœппутœ сœ аивдзыхы ныхасœй, сœ артистизмœй сœхи тынг бауарзын кодтой. Уыдон цалдœр азы фœд-фœдыл систы уœлахиздзаутœ аивкœсджыты конкурсыты. Арœх- иу сœм сидтысты алыхуызон равдыстыты, фестивальты амонджытœ (ведущие) уœвынмœ.

Дыууœ азы дœргъы мах архайдтам Республикон конкурсы «Ирон дœн œз». Нœ ахуыргœнинœгтœй œртœйœ ацы конкурсы систы уœлахиздзаутœ œмœ призертœ: Дзгойты Зœринœ (ахуыргœнœг Хамыхъоты Ж.А.) œмœ Биджелты Алихан (ахуыргœнœг Хъуыбадты Т.М.) горœты бацахстой фыццаг бынœттœ, Токаты Алихан та (цœттœгœнœг Хъуыбадты Т.М.) – œртыккаг бынат. Республикон этапы Дзгойты Зœринœ œмœ Биджелты Алихан сœ курдиаты тыххœй систы сœрмагонд лœвœртты аккаг.

Биджелты Алихан Цœгат Ирыстоны Мидхъуыддœгты Министр Михаил Скоковы къухœй райста зœрдылдарœн майдан œмœ Кады грамотœ Плиты Грисы œмдзœвгœ «Ӕртхутœгдон» тынг зœрдœмœхъаргœ кœй бакасти, уый тыххœй.

Не скъолайы ис хихъœппœрисадон къорд «Арвайдœн». 2021 азы къорды уœнгтœ Регионалон фестиваль «Амыраны рухс»-ы бацахстой 2-аг бынат фольклорон композици «Кœхцгœнœн» - имœ. (бацœттœ йœ кодтой скъолайы сœргълœууœджы хœдивœг Хъыргъаты И.Э. œмœ ирон œвзаджы ахуыргœнœг Хъуыбадты Т.М.)

Фароны ахуыры азы не скъолайы фыццаг хатт скодтам ирон зарœджы фестиваль. Ацы мадзалы руаджы нœ хœс, фыццаджыдœр, уыдис скъоладзаутœн ирон зарœг œмœ ирон культурœ уарзын кœнын, дыккаг хœс та – курдиатджын зарœггœнджыты сбœрœг кœнын. Бœлвырдœй дыууœ хœсимœ дœр сарœхстыстœм. Фестиваль рауади тынг рœсугъд. Скъоладзаутœ зœрдиагœй œвдыстой сœ арœхстдзинад зарынмœ, азарыдысты сœ уарзон ирон зарджытœ, уыимœ адœмон зарджытœ дœр.

Кœронбœттœны мœ зœгъын фœнды, курдиатджын сывœллœттимœ куыст у вазыгджын œмœ œнœрœнцой процесс. Уый домы ахуыргœнœгœй œппынœдзух йœхиуыл кусын, ахуыры ногдзинœдтимœ œмдзыд кœнын, педагогон дœсныйад уœлдœр кœнын. Ӕрмœстдœр уœд суыдзœн ахуыргœнœгœн йœ бон сывœллоны зœрдœйы œнœзынгœ хъистœ арœхстджын къухœй рœсугъд ныззœлланг кœнын.